[bookmark: _GoBack]Odluka o obrazovanju Savjeta za prava lica sa invaliditetom
Odluka je objavljena u "Službenom listu CG", br. 35/2024 i 105/2024.
Član 1
Ovom odlukom obrazuje se Savjet za prava lica sa invaliditetom (u daljem tekstu: Savjet) i utvrđuju njegov sastav i zadaci.
Član 2
Izrazi koji se u ovoj odluci koriste za fizička lica u muškom rodu podrazumijevaju iste izraze u ženskom rodu.
Član 3 ﻿
Savjet ima predsjednika, potpredsjednika i 21 člana.
Predsjednik Savjeta je ministar ljudskih i manjinskih prava.
Potpredsjednik Savjeta se bira iz reda članova Savjeta iz stava 4 tačka 18 ovog člana.
Članovi Savjeta su:
1) ministar rada, zapošljavanja i socijalnog dijaloga;
2) ministar socijalnog staranja, brige o porodici i demografije;
3) ministar zdravlja;
4) ministar unutrašnjih poslova;
5) ministar pravde;
6) ministar javne uprave;
7) ministar finansija;
8) ministar prosvjete, nauke i inovacija;
9) ministar kulture i medija;
10) ministar ekonomskog razvoja;
11) ministar prostornog planiranja, urbanizma i državne imovine;
12) ministar sporta i mladih;
13) ministar saobraćaja;
14) sekretar Sekretarijata za zakonodavstvo;
15) generalni direktor Direktorata za zaštitu i jednakost lica sa invaliditetom u Ministarstvu ljudskih i manjinskih prava;
16) direktor Zavoda za zapošljavanje Crne Gore;
17) predsjednik Paraolimpijskog komiteta Crne Gore;
18) pet članova koji su predstavnici organizacija lica sa invaliditetom kojima rukovode lica sa invaliditetom, odnosno čiji su članovi lica sa invaliditetom i/ili organizacije lica sa invaliditetom.
Članovi Savjeta iz stava 4 tačka 18 ovog člana biraju se u skladu sa propisom kojim se utvrđuju kriterijumi i postupak izbora predstavnika nevladinih organizacija u radne grupe i druga radna tijela koje obrazuju ministarstva i organi uprave.
U slučaju odsustva ili spriječenosti predsjednika, Savjetom predsjedava potpredsjednik.
Član 4
Stručne i administrativne poslove za potrebe Savjeta obavljaju sekretar i zamjenik sekretara koji se određuju iz reda zaposlenih u Ministarstvu ljudskih i manjinskih prava.
Član 5 ﻿
Predsjednika, potpredsjednika, članove, sekretara i zamjenika sekretara Savjeta Vlada Crne Gore (u daljem tekstu: Vlada) imenuje posebnom odlukom, na period od četiri godine.
Član 6
Savjet:
1) prati izvršavanje preuzetih obaveza Crne Gore koje proizilaze iz Konvencije Ujedinjenih nacija o pravima lica sa invaliditetom i drugih međunarodnih dokumenata koji se odnose na zaštitu prava lica sa invaliditetom;
2) prati primjenu propisa koji se odnose na zaštitu prava lica sa invaliditetom i daje inicijative za njihove izmjene i usvajanje novih propisa;
3) prati implementaciju strategija koje se odnose na ostvarivanje prava lica sa invaliditetom, zaštitu lica sa invaliditetom od diskriminacije i promociju jednakosti;
4) podnosi Vladi inicijative, predloge, mišljenja i analize koje se odnose na ostvarivanje prava lica sa invaliditetom u Crnoj Gori;
5) unapređuje međuresorni i multidisciplinarni pristup u promociji, prevenciji i zaštiti prava lica sa invaliditetom;
6) unapređuje saradnju nevladinih organizacija, organa državne uprave, lokalne uprave i lokalne samouprave u procesu zaštite prava lica sa invaliditetom;
7) upoznaje javnost sa pravima lica sa invaliditetom i obavještava o stanju prava lica sa invaliditetom u Crnoj Gori;
8) razmatra i druga pitanja od značaja za ostvarivanje prava lica sa invaliditetom.
Član 7
Predsjednik Savjeta može, po potrebi, pozivati na sjednice Savjeta stručnjake, predstavnike akademske zajednice, organa državne uprave, lokalne uprave i lokalne samouprave i predstavnike domaćih i međunarodnih organizacija i institucija koje se bave zaštitom prava lica sa invaliditetom, čiji predstavnici nijesu članovi Savjeta i zatražiti podatke, objašnjenja i izvještaje u vezi sa pitanjima koja se odnose na realizaciju zadataka iz člana 6 ove odluke.
Član 8
Savjet donosi Poslovnik o radu kojim se uređuju način rada Savjeta i druga pitanja od značaja za rad i ostvarivanje zadataka Savjeta.
Poslovnik o radu donosi se većinom glasova članova Savjeta.
Član 9 ﻿
Predsjedniku, potpredsjedniku, članovima, sekretaru i zamjeniku sekretara Savjeta pripada naknada za rad u skladu sa članom 2 Odluke o kriterijumima za utvrđivanje visine naknade za rad člana radnog tijela ili drugog oblika rada ("Službeni list CG", br. 26/12, 27/13, 44/22 i 78/22).
Naknada iz stava 1 ovog člana za članove Savjeta iz člana 3 stav 4 tač. 1 do 16 ove odluke isplaćuje se iz budžetskih sredstava organa državne uprave na čiji predlog su određeni, a naknada za predsjednika Savjeta i članove Savjeta iz člana 3 stav 4 tač. 17 i 18 ove odluke i sekretara i zamjenika sekretara Savjeta isplaćuje se iz budžetskih sredstava Ministarstva ljudskih i manjinskih prava.
Član 10
Savjet jednom godišnje podnosi Vladi izvještaj o radu, koji se, nakon usvajanja, objavljuje na internet stranici Vlade.
Član 11
Danom stupanja na snagu ove odluke prestaje da važi Odluka o obrazovanju Savjeta za prava lica sa invaliditetom ("Službeni list CG", broj 138/21).
Član 12
Ova odluka stupa na snagu osmog dana od dana objavljivanja u "Službenom listu Crne Gore".
